Man in hof oor meisie se moordArgieffoto Lt.kol. Moatshe Ngoepe, woordvoerder van die polisie, het gesê die saak teen Mohale David Maenetsa is tot 23 Maart uitgestel wanneer hy na verwagting om borg sal aansoek doen. Maenetsa staan tereg op verskeie aanklagte wat verband hou met huisroof, moord en ontvoering. Ria Letsoalo is die aand van 6 Maart ontvoer terwyl sy en haar sewejarige broer alleen in hul huis geslaap het. Hul ma het ŉ begrafnis bygewoon en met haar terugkeer die volgende dag gesien die huis se deur is afgebreek en dat Ria verdwyn het. Sy het die polisie in kennis gestel en ŉ soektog is van stapel gestuur. Ria se liggaam is later in ŉ vlak graf gevind. Maenetsa is Vrydag in Modjadjiskloof in hegtenis geneem terwyl hy glo na Gauteng probeer vlug het. Maenetsa is glo die ma se voormalige kêrel. Die polisie het intussen vasgestel dat Maenetsa ook gesoek word in verband met ŉ ander moord, twee voorvalle van aanranding, diefstal en huisroof. Hy is ook voorheen gevonnis vir aanranding en huisbraak.